Lauhkea vyöhyke
Lauhkea vyöhyke on maapallon ilmastovyöhyke subtrooppisen ja kylmän vyöhykkeen välillä, suunnilleen 40. leveysasteen ja napapiirin välissä molemmilla pallonpuoliskoilla. Eurooppa kuuluu suurimmaksi osaksi lauhkeaan vyöhykkeeseen, lukuun ottamatta subtrooppista Välimeren aluetta ja kylmään vyöhykkeeseen kuuluvia alueita Jäämeren rannikolla. Molemmilla pallonpuoliskoilla lauhkea vyöhyke ulottuu nauhamaisena maapallon ympäri.
Aavikkoilmasto
Aavikkoilmasto on aridi ilmasto, joka ei ole napa-alueen kylmä arktisen aavikon ilmasto. Köppenin luokitus sille on "BWh", "BWk", "BWn". Kuumat trooppiset ja subtrooppiset aavikot ovat luokassa BWh. Näitä ovat muun muassa Sahara, Kalahari ja Australian aavikot. Lauhkean alueen "kylmiä" aavikoita "BWk" ovat muun muassa Taklamakan, Gobi ja Suuren altaan aavikko.